Malaria eis twee in PtaArgieffoto Twee mense in die Doornpoort-omgewing in Gauteng is oorlede weens komplikasies wat met malaria verband hou. Die Nasionale Instituut vir Oordraagbare Siektes (Nios) het Maandag in ŉ verklaring gesê hy weet van die twee sterftes van mense wat nie die afgelope tyd ŉ malaria-gebied besoek het nie. ŉ Nios-span ondersoek die gevalle. “Die mense is waarskynlik deur ŉ besmette anopheles-muskiet gebyt wat op die een of ander manier van ŉ malaria gebied na Suid-Afrika gekom het. Dit kon byvoorbeeld in ŉ taxi, tas of vliegtuig die land binnegekom het. Dié gebied is naby ŉ lughawe en ons vermoed dit kon gebeur,” het die Nios gesê. Volgens die Nios is hierdie gevalle baie skaars, maar dit het al ŉ paar keer gebeur dat mense besmet word met muskiete wat van malaria-gebiede kom. Dit gebeur tydens die seisoene wanneer meer malariabesmettings plaasvind, van Januarie tot April. “Behandeling vir malaria is baie effektief, mits dit vroeg genoeg geïdentifiseer word. Dit word egter dikwels nie reg gediagnoseer nie, omdat die pasiënte soms nog nooit in ŉ malaria-gebied was nie en baie van die simptome kan ooreenstem met ander siektetoestande,” het die Nios gesê. Die instituut het dokters gewaarsku om versigtig te wees vir malaria in pasiënte met koors hoër as 38° C. “As gevolg van die swaar reën die afgelope ruk en die gevolglike hoë humiditeit, is daar ŉ daadwerklike toename in malariagevalle in die normale malariaverspreidingsgebiede in Suid-Afrika, naamlik die noordoostelike dele van Limpopo, dele van die die Laeveld, die noordelike dele van KwaZulu-Natal en in naburige lande soos Mosambiek.” Dr. Asomuga Chika van die departement van gesondheid het aan Maroela Media gesê die departement en die Nios sal die twee gevalle ondersoek. “Die departement raai almal, wat onlangs in ŉ malariagebied was, aan om so spoedig moontlik by ŉ dokter of kliniek aan te meld as hulle enige koorsverwante simptome ervaar,” het Chika gesê.